פעם הייתי טבעוני, ולפני זה צמחוני וכשהפסקתי עם זה חזרתי אחרי שנה ושוב פעם הייתי צמחוני ואז הפסקתי, החלטתי להמעיט בבשר ומוצרי חלב בעיקרון (עד היום), עניין הטבעונות וצמחונות אצלי זו מערכת יחסים מוזרה, רוב המתכונים שאני מכיר וניסיתי לא היו מוצלחים וניסו להיות חלופה ל"דבר האמיתי" ולא יצא לי לפגוש כמעט קינוח טבעוני שהרגיש באמת כמו קינוח ולא כמו תחליף טבעוני דל טעם.
עד שעובדת במקום השירות שלי החליטה לעזוב את המקום ולקראת מסיבת הפרידה הופקדה בידי הזכות להכין לה משהו מתוק למסיבה ( אנשים בעבודה יודעים שאני אוהב להכין ולהביא קינוחים למסיבות פרידה וימי הולדת של עמיתים שאני מכיר ואוהב) ומכיוון והעובדת הספציפית היא טבעונית נאלצתי לשבור את הראש ואת אפליקציית ה"גוגל" באייפון שלי במטרה למצוא מתכון בראוניז שוקולד טבעוני, לבסוף מצאתי וניסיתי להכין את הפעם הראשונה ולבדוק את המתכון על המשפחה ולצערי היה מקום לשינויים ושדרוגים והתייעצויות רבות עם אמא על מנת ללטש את המתכון ולהפוך אותו לבאמת בראוניז שוקולד (בגרסתן הטבעונית כמובן), מצטער ג'יימי אוליבר 😦 אך אני גאה גם במתכון כי זה בעצם המתכון קינוח טבעוני כלשהו שאי פעם הכנתי (וגם המתכון הראשון הטבעוני שאני מפרסם כאן), איזה כיף.
אז איך בעצם מכינים פלא שכזה?
מתחילים מחימום התנור ל-180 מעלות צלזיוס. משמנית (עם שמן חמניות) תבנית 20 על 20 ס"מ. גם תבניות שקצת יותר גדולות או מלבניות זה בסדר(כפי שתראו בתמונות בהמשך). ועליה מניחים נייר אפייה ומצמידים אותו כמה שיותר לדפנות התבנית.
ממיסים את 150 גרם שוקולד עם חצי כפית שמן קוקוס (אופציונלי בהחלט) במיקרוגל בפולסים של 20 שניות או בשיטת בן מארי – מחממים סיר קטן עם מעט מים, בין כוס ל-2 כוסות עד שיש בועות קטנות במים, שמים מעל קערה עם השוקולד והשמן (מוודאים שהמים לא נוגעים בקערה) ומערבבים עד שהכל נמס. כך או כך שתי השיטות לגיטימיות באותה המידה.
אחרי שהכל נמס מניחים בצד להצטננות.
מסננים במסננת לתוך קערה בינונית-גדולה כוס ושליש קמח לבן (170 גרם), כפית שטוחה אבקת סודה (אפשר להחליף פשוט בקמח תופח באותה הכמות) ושלוש כפיות גדושות אבקת קקאו, מערבבים.
מוסיפים רבע כפית מלח וכוס סוכר לבן ומערבבים. שופכים לתוך הקערה כוס חלב סויה (לא ממותק) או חלב אורז או בעצם כל חלב לא מהחי (מי שבוחר לעשות את המתכון בגרסה הטבעונית), 5 כפות שמן חמניות, השוקולד המומס וכפית תמצית ווניל ומערבבים עד שהכל מעורבב.
על קרש חיתוך חותכים בגסות 50 גרם שוקולד מריר ו-100 גרם פקאנים (גם אגוזי מלך מתאימים), מוסיפים לתערובת את השוקולד ומערבבים.
שופכים את התערובת בראוניז לתוך התבנית המוכנה ומעבירים מעל עם מרית או סכין ומשטחים את התערובת שתהייה שטוחה ובאותו הגובה (כמה שאפשר). חותכים 50 גרם פקאנים בגסות ומפזרים מעל התערובת.
שמים את התבנית על תבנית אפייה ומעבירים לתוך התנור המחומם מראש לשלב האמצעי ומוציאים את הבראוניז רק אחרי כ-20-25 דקות כשהם אפויים מבחוץ אבל טיפה רטובים מבפנים (בודקים את זה על ידי שקשוק קל של התבנית, אם המרכז עדיין נוזלי וזז, משאירים בתנור עד שהוא יציב), מוציאים מהתנור מיד, לא נותנים להם להשאר בתנור אחרת יתייבשו וחבל.
מצננים בטמפרטורת החדר כ-5 דקות ואז בזהירות (!) מעבירים את הבראוניז עם הנייר אפייה לתבנית רשת הפוכה ומצננים עוד כמה דקות. מגישים 🙂 אפשר להגיש אותם לבד, פשוטים או שאפשר לשים ליד כדור גלידת ווניל או כף קצפת או לפזר מעל אבקת סוכר, לבחירתכם.
כוס חלב סויה (לא ממותק) או כל חלב לא מן החי.
משמנים תבנית אפייה 20 על 20 ס"מ בכמה טיפות שמן חמניות, שמים בתוכה נייר אפייה ומצמידים אותו לדפנות כמה שאפשר.
בבן מארי או במיקרוגל ממיסים 150 גרם מכמות השוקולד (השאר קוצצים אחר כך לתוך הבלילה בסוף) והשמן קוקוס ומניחים בצד להצטנן טיפה.
בקערה בינונית-גדולה מסננים במסננת את הקמח ואבקת הקקאו (ואבקת סודה, מי שיבחר) ומערבבים. מוסיפים את הסוכר והמלח ומערבבים.
שופכים לתוך הקערה את השמן, תמצית ווניל, חלב והשוקולד המומס ומערבבים.
קוצצים בגסות את השוקולד הנותר ו-100 גרם פקאנים ומערבבים לתוך התערובת.
שופכים את התערובת לתוך התבנית המוכנה, משטחים מעט עם מרית או סכין שהתערובת תהייה בקו אחיד. קוצצים בגסות את הפקאנים הנותרים ומפזרים מעל.
מכניסים לתנור שחומם מראש לשלב האמצעי ומוציאים אחרי כ-20-25 דקות כשהבראוניז אפויים מבחוץ אבל טיפה רטובים מבפנים (מנענעים טיפה את התבנית, אם האמצע לא זז ונשאר יציב אז מוכן, אם עדיין נוזלי משאירים בתנור), מוציאים ישר מהתנור. מצננים בטמפרטורת חדר ל-5 דקות, מעבירים בזהירות את הבראוניז עם הנייר אפייה לתבנית רשת הפוכה להמשך הצטננות לכמה דקות.